ประกาศคณะกรรมการว่าด้วยสัญญา เรื่อง ให้ธุรกิจการให้บริการซ่อมรถยนต์เป็นธุรกิจที่ควบคุมรายการในหลักฐานการรับเงิน พ.ศ. 2546

ประกาศคณะกรรมการว่าด้วยสัญญา
ประกาศคณะกรรมการว่าด้วยสัญญา
เรื่อง
ให้ธุรกิจการให้บริการซ่อมรถยนต์เป็นธุรกิจที่ควบคุมรายการ
ในหลักฐานการรับเงิน
พ.ศ. ๒๕๔๖[๑]
 

อาศัยอำนาจตามความในมาตรา
๓๕ เบญจ และมาตรา ๓๕ อัฏฐ แห่งพระราชบัญญัติคุ้มครองผู้บริโภค พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ ๒) พ.ศ. ๒๕๔๑
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย ประกอบกับมาตรา ๓ มาตรา ๔
และมาตรา ๕
แห่งพระราชกฤษฎีกากำหนดหลักเกณฑ์และวิธีการในการกำหนดธุรกิจที่ควบคุมรายการในหลักฐานการรับเงินและลักษณะของหลักฐานการรับเงิน
พ.ศ. ๒๕๔๒ คณะกรรมการว่าด้วยสัญญาออกประกาศไว้ ดังต่อไปนี้

ข้อ
๑ ในประกาศนี้
ธุรกิจการให้บริการซ่อมรถยนต์ หมายความว่า
การประกอบธุรกิจหลักในการให้บริการซ่อมบำรุงรักษาเครื่องยนต์
และหรือซ่อมตัวถังและอาจมีการให้บริการทำสี บำรุงรักษารถยนต์
รวมทั้งส่วนควบอื่นและอุปกรณ์ของรถยนต์ด้วย ทั้งนี้
ไม่ว่าจะให้บริการภายในหรือภายนอกสถานประกอบการ
รถยนต์ หมายความว่า รถยนต์ส่วนบุคคล รถยนต์สาธารณะ
และรถยนต์บริการตามกฎหมายว่าด้วยรถยนต์

ข้อ
๒ ให้ธุรกิจการให้บริการซ่อมรถยนต์
เป็นธุรกิจที่ควบคุมรายการในหลักฐานการรับเงิน

ข้อ
๓
ผู้ประกอบธุรกิจต้องจัดให้มีหลักฐานการรับเงินตามข้อ ๔.
และมอบให้แก่ผู้บริโภคในทันทีที่รับเงินหรือค่าตอบแทนการให้บริการซ่อมรถยนต์

ข้อ
๔
หลักฐานการรับเงินที่ผู้ประกอบธุรกิจออกให้แก่ผู้บริโภคตามข้อ ๓
ต้องมีข้อความเป็นภาษาไทยที่สามารถเห็นและอ่านได้ชัดเจน
มีขนาดของตัวอักษรไม่เล็กกว่าสองมิลลิเมตร
และต้องใช้ข้อความที่มีสาระสำคัญและเงื่อนไข ดังต่อไปนี้
(๑)
ชื่อและที่อยู่ของผู้ประกอบธุรกิจและของผู้มีอำนาจออกหลักฐานการรับเงิน
(๒)
วัน เดือน ปี ที่ผู้บริโภคส่งมอบรถยนต์ให้ซ่อม และ วัน เดือน ปี
ที่ผู้บริโภครับมอบรถยนต์เมื่อซ่อมเสร็จ
(๓)
วัน เดือน ปี ที่รับเงินหรือค่าตอบแทนการให้บริการซ่อมรถยนต์
(๔)
รายละเอียดเกี่ยวกับยี่ห้อ รุ่น หมายเลขเครื่องยนต์
หมายเลขตัวถังและหมายเลขทะเบียนของรถยนต์ที่ทำการซ่อม
(๕)
ระยะทางการใช้ของรถยนต์ในวันที่รับมอบเพื่อซ่อมและในวันที่ซ่อมเสร็จ
(๖)
รายการที่ทำการซ่อม
(๗)
ราคาค่าบริการซ่อมรถยนต์ (ค่าแรง)
(๘)
กรณีที่มีการเปลี่ยนอะไหล่ต้องระบุ
 (ก) รายการ ยี่ห้อ
และสภาพของอะไหล่ที่เปลี่ยน
 (ข) ราคาอะไหล่
(๙)
ระยะเวลาหรือระยะทางสำหรับการรับประกันความชำรุดบกพร่องหรือคุณภาพงานซ่อม
และหรือการรับประกันอะไหล่ที่เปลี่ยน
(๑๐)
ลายมือชื่อของผู้มีอำนาจออกหลักฐานการรับเงินในเอกสารหลักฐานการรับเงินและหรือเอกสารแนบท้ายหลักฐานการรับเงินทั้งหมด

ข้อ ๕
หลักฐานการรับเงินตามข้อ ๔
ต้องไม่มีข้อความที่มีลักษณะหรือความหมายเป็นการยกเว้นหรือจำกัดความรับผิดของผู้ประกอบธุรกิจที่เกิดจากความจงใจหรือประมาทเลินเล่อในการให้บริการซ่อมรถยนต์ของผู้ประกอบธุรกิจหรือของบุคคลอื่นซึ่งผู้ประกอบธุรกิจต้องรับผิดด้วย

ประกาศนี้ให้ใช้บังคับตั้งแต่วันที่ ๑ มกราคม ๒๕๔๗
เป็นต้นไป


ประกาศ
ณ วันที่ ๒๖ กันยายน พ.ศ. ๒๕๔๖
ขวัญชัย สันตสว่าง
ปฏิบัติหน้าที่ประธานกรรมการว่าด้วยสัญญา




วิภา/ผู้จัดทำ
๒๓ ธันวาคม ๒๕๕๓

พัสสน/ผู้ตรวจ
๒๕ มกราคม ๒๕๕๔




[๑] ราชกิจจานุเบกษา
เล่ม ๑๒๐/ตอนพิเศษ ๑๑๖ ง/หน้า ๖๘/๓ ตุลาคม ๒๕๔๖